คลังเร่งพีอาร์แจงภาษีที่ดิน
คลังจับมือกรมประชาสัมพันธ์ เร่งพีอาร์ภาษีที่ดิน หวังคนเข้าใจรัฐ ไม่ซ้ำเติมประชาชน
11 มี.ค. 2558

คลังจับมือกรมประชาสัมพันธ์ เร่งพีอาร์ภาษีที่ดิน หวังคนเข้าใจรัฐ ไม่ซ้ำเติมประชาชน 
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า กระทรวงการคลังจะประสานความร่วมมือกับกรมประชาสัมพันธ์ เพื่อเร่งประชาสัมพันธ์เรื่องการจัดเก็บภาษีที่ดินและสิ่งปลูกสร้างโดยเร็วผ่านกรมประชาสัมพันธ์และสื่อทางโทรทัศน์ ไม่ต้องรอเรื่องเข้าคณะรัฐมนตรี (ครม.) หรือสภานิติบัญญัติแห่งชาติ (สนช.) ก่อน โดยต้องการเร่งสร้างความเข้าใจที่ถูกต้องให้กับประชาชนผู้เสียภาษีไม่ให้ตื่นตระหนก เนื่องจากขณะนี้มีผู้ที่ไม่เห็นด้วยกับกฎหมายภาษีที่ดินออกมาให้ข้อมูลผิดๆ และโจมตีการดำเนินการของรัฐบาล
“ยอมรับว่าที่ผ่านมาเราอ่อนในเรื่องประชาสัมพันธ์ จึงต้องเร่งชี้แจงทำความเข้าใจกับผู้เสียภาษีให้ถูกต้องว่า ภาษีที่ดินไม่ได้เลวร้ายอย่างที่คิด เพราะจะคิดจากฐานราคาประเมิน ไม่ใช่ราคาขายในท้องตลาด เช่น ถ้าบ้านราคา 8 ล้านบาท แต่ราคาประเมินอยู่ที่ 2 ล้านบาท ก็คิดภาษีจากฐานราคาประเมินก็เป็นเม็ดเงินไม่มากอย่างที่กลัวกัน” นายรังสรรค์ กล่าว
นายรังสรรค์ กล่าวต่อว่า รัฐบาลต้องการเดินหน้าภาษีที่ดิน เพราะหากเลือกแนวทางจัดเก็บภาษีมูลค่าเพิ่ม (แวต) จะส่งผลกระทบกับประชาชนมากกว่า ทำให้ทุกคนมีภาระภาษีกันหมด ซึ่งที่ผ่านมาก่อนปีงบประมาณ 2558 กระทรวงการคลังเคยได้เสนอให้ พล.อ.ประยุทธ์ จันทร์โอชา นายกรัฐมนตรี เห็นชอบปรับขึ้นภาษีแวตเป็น 8% จากปัจจุบันที่ 7% แต่นายกรัฐมนตรีไม่เห็นด้วย เพราะกังวลจะเป็นภาระกับประชาชน
ปลัดกระทรวงการคลัง กล่าวต่อว่า การจัดเก็บภาษีที่ดินจะเป็นประโยชน์ต่อการบริหารท้องถิ่น เนื่องจากท้องถิ่นจะเป็นผู้บริหารจัดการงบประมาณของตัวเอง รู้ว่าจะจัดเก็บภาษีอย่างไร และใช้จ่ายอย่างไร ไม่ต้องรองบประมาณจากส่วนกลาง
“ถ้าย้อนหลังไปดูจะเห็นว่าภาษีมีแต่ลด เช่น ภาษีนิติบุคคล เพื่อเพิ่มขีดความสามารถในการแข่งขัน เชิญต่างชาติเข้ามาลงทุนในประเทศเรา ส่วนบีโอไอก็ลดหย่อนจนเป็นสวรรค์ของนักลงทุนแล้ว” นายรังสรรค์ กล่าว
อย่างไรก็ดี กระทรวงการคลังยังไม่มีแนวคิดที่จะให้สิทธิลดหย่อนภาษีที่ระบุพื้นที่ (โซนนิ่ง) เพราะเห็นว่าทุกคนควรเสียภาษีอย่างเท่าเทียมกัน ขณะเดียวกันข้อเรียกร้องที่ระบุว่าผู้สูงสูงอายุไม่สามารถชำระภาษีได้นั้น กระทรวงการคลังอยู่ระหว่างการทบทวนมาตรการ แนวทางช่วยเหลือเพราะเกรงว่าจะเกิดความไม่เท่าเทียม